Kambodžanski riel
Kambodžanski riel (៛) (kmerski: រៀល; ISO 4217: KHR) je službena valuta u Kambodži. Naziv riel koristio se za dvije valute u kambodžanskoj historiji, prvu, koju su od 1953. od 1970. izdavali Francuzi, te drugu, koja je u opticaju od 1980. godine. Kambodža nije imala monetarni sustav od 1975. do 1980. godine, što je bila posljedica politike Crvenih Kmera, koji su u potpunosti ukinuli novac u zemlji; novčanice su bile tiskane, ali nikada nisu službeno dane u opticaj. Godine 1993., Crveni Kmeri su tiskali ograničenu količinu novčanica za korištenje na teritorijima koji su bili pod njihovom kontrolom. 

Postoji vjerovanje kako je riel svoj naziv dobio prema vrsti ribe koja obitava u rijeci Mekong, međutim vjerojatnija je teza da je termin samo izvedenica od naziva meksičkog reala, kojeg su sredinom XIX. vijeka u Kambodži koristili malajski, indijski i kineski trgovci. 

Riel se dijeli na kake (1/10) i sene (1/100); u opticaju su trenutno uglavnom novčanice u apoenima od 50 do 50,000 riela, s tim da se rjeđe pojavljuje i novčanica od 100,000 riela. Postoje i kovanice od 50 do 500 riela, međutim iste su izrazito rijetke u svakodnevnoj uporabi. Ranije konvanice sena više nisu u uporabi.

Riel
Azijske valute